+ CHIROGRAPHUM + Ego Herveius ęcclesię sancti Stephani divionensis abbas et ejusdem loci canonici, consensu et beneplacito tocius capituli nostri, totam terram cum pratis, quam in territorio Tarsulle et in territorio Isorre habebamus, sub censu .VII. solidorum divionensis monete in medio martio per singulos annos nobis solvendo, ęcclesię Cistercii perpetuo possidendam, concessimus, nichil in ea nobis retinentes preter unum mansum Curtivronis, pro quo in nemoribus Isorre usagium habere debemus. Similiter etiam decimas vineę, quam predicte ęcclesię monachis Maltildis ducissa in helemosinam dedit, habentem jugera circiter .XII. et est apud Divionem in territorio Hugonis de Maine, que videlicet decime ad ęcclesiam nostram pertinebant, eisdem monachis eo pacto dedimus et concessimus ut ęcclesię nostrę .IIII. solidos annuatim loco et termino supradicto persolvant. Sed et contra omnes qui eosdem fratres super predictis decimis aliquomodo inquietare voluerint, nos et ecclesiam nostram fidelem garantiam ferre promisimus. Quę omnia ut rata et omni tempore inconvulsa permaneant, cartam hęc continentem sigillo nostro et sigillo ęcclesię nostrę cum cyrographi attestatione communire curavimus et ex pluribus qui his interfuerunt, quorumdam nomina in testimonium subscribi decrevimus: Rodulfus prior, Ainardus subprior, Gualo rufus, Girardus niger, Joscerannus sacrista, Petrus capellanus, Girardus de Asperomonte, Martinus, Philippus ęcclesię nostrę canonici, Johannes monachus Cistercii et Stephanus conversus.